เรื่องร้องเรียน (ถนน) วันที่ 2022-09-30 02:22:18 — แขวงเสาชิงช้า เขตพระนคร กรุงเทพมหานคร
กระผมข้าราชการบรรจุใหม่ รอบวันที่ 24 มิ.ย. 2565 ซึ่งอ.ชัชชาติ ได้มากล่าวเปิด ต้อนรับ และให้โอวาทด้วยตนเองในวันบรรจุแต่งตั้งก่อนเริ่มปฏิบัติหน้าที่ จะขอเสนอแนะและขอความอนุเคราะห์ในการแก้ไขปัญหาและพัฒนาการบริหารทรัพยากรบุคคลของกรุงเทพมหานครให้ดียิ่งขึ้น ก่อนที่กทม. จะสูญเสียบุคลากรที่มีความรู้ ความสามารถไปโดยใช่เหตุ ดังจะกล่าวต่อไปนี้ 1. การที่กทม.ยังคงใช้ระเบียบว่าด้วยการรักษาความปลอดภัยเกี่ยวกับสถานที่ราชการของกรุงเทพมหานครโดยมีสาระสำคัญให้ข้าราชการและลูกจ้างของกทม. อยู่เวรรักษาความปลอดภัยโดยเฉพาะการให้ข้าราชการชายอยู่เวรในช่วงเวลากลางคืนซึ่งระเบียบดังกล่าวบังคับใช้มาตั้งแต่ปี 2528 และแก้ไขเพิ่มเติมครั้งสุดท้ายตั้งแต่ปี 2536 โดยกินเวลาในการบังคับใช้และไม่แก้ไขเพิ่มเติมอีกเลยตามพลวัตรทางสังคมยาวนานถึงเกือบ 4 ทศวรรษ ทั้ง ๆ ที่ครม. ได้มีมติเมื่อวันที่ 6 ก.ค. 2542 ให้ยกเลิกมติครม. วันที่ 15 เม.ย. 2536 การจัดเวรรักษาการณ์ประจำสถานที่ราชการ และให้ส่วนราชการใช้หลักเกณฑ์การอยู่เวรรักษาการณ์แทน โดยในข้อ 9 ของหลักเกณฑ์ดังกล่าวได้วางหลักให้อำนาจดุลพินิจ (Discretion) ของส่วนราชการจะไม่จัดให้มีเวรรักษาการณ์และผู้ตรวจเวรก็ได้ หากมีหน่วยรักษาความปลอดภัยหรือมีการจ้างเอกชนดูแลรักษาความปลอดภัย แต่ข้อเท็จจริงกลับปรากฏว่ากรุงเทพมหานครได้มีการให้สำนักงานรักษาความปลอดภัย องค์การทหารผ่านศึก ทำหน้าที่ดูแลรักษาความปลอดภัยแล้ว และส่วนราชการเป็นจำนวนมากได้ถือปฏิบัติตามมติครม. โดยใช้ดุลพินิจทบทวนปรับปรุงแก้ไขระเบียบการอยู่เวรรักษาความปลอดภัยให้สอดคล้องกับทั้งมติครม.และพลวัตรทางสังคมที่เปลี่ยนแปลงไปทั้งยกเลิกการอยู่เวรในช่วงเวลากลางคืน คงไว้เพียงการอยู่เวรช่วงกลางวันในเวลาราชการบ้าง ไปจนถึงการยกเลิกการอยู่เวรรักษาการณ์ทั้งหมดให้บุคลากรได้มีเวลาปฏิบัติหน้าที่ราชการที่ตนรับผิดชอบอย่างเต็มที่ แต่กรุงเทพมหานครกลับเพิกเฉย ไม่สนใจ ไม่ใยดี ไม่นำพากับการใช้ดุลพินิจทบทวนความเหมาะสมกับระเบียบดังกล่าวซึ่งส่งผลต่อขวัญกำลังใจของบุคลากรตนทั้งข้าราชการ ลูกจ้าง พนักงานกรุงเทพมหานคร (ชั้นผู้น้อย) เป็นอย่างมาก ตลอดเวลายาวนานกว่าหลายทศวรรษที่ผ่านมา ผู้เป็นหนึ่งในฟันเฟืองการขับเคลื่อนกลไกบริการสาธารณะ (Public interest) ให้กับประชาชนผู้อยู่อาศัยในกรุงเทพมหานคร เมืองหลวงของประเทศ ยังคงใช้ระเบียบรักษาความปลอดภัยของตนฉบับเดิมโดยไม่มีการทบทวนแก้ไขตลอดหลายทศวรรษที่ผ่านมา 2. ขอให้เร่งประสานกับสำนักงานก.ก. ดำเนินการจัดทำระบบข้าราชการผู้มีผลสัมฤทธิ์สูง (HiPPs) ดังเช่นที่สำนักงานก.พ.จัดทำให้กับข้าราชการพลเรือนสามัญเพื่อจูงใจบุคคลผู้มีความรู้ความสามารถในระดับสูงยังคงอยู่ในส่วนราชการกรุงเทพมหานคร และขอให้ประสานสำนักงานก.ก.จัดทำหลักเกณฑ์ วิธีการ เงื่อนไข กำหนดอัตราเงินเดือนแรกบรรจุดังเช่นข้าราชการพลเรือนสามัญมีโดยมีสาระสำคัญคือเพิ่มเงินเดือนแรกบรรจุให้กับข้าราชการบรรจุใหม่ผู้มีความรู้ความสามารถทั้งภาษาต่างประเทศ ประสบการณ์การทำงาน ลำดับที่และคะแนนสอบความสามารถที่ใช้เฉพาะตำแหน่ง และมีวุฒิการศึกษาระดับปริญญาตรีมากกว่า 1 สาขาวิชา โดยทั้งหมดนี้เป็นความหวังดีและความในใจของกระผม ไม่ต้องการให้กรุงเทพมหานครสูญเสียบุคลากรผู้มีความรู้ความสามารถไป ตัวกระผมจบการศึกษาจากจุฬาลงกรณ์มหาวิทยาลัย มีผลคะแนนสอบภาษาอังกฤษ TOEIC 815 คะแนน สอบแข่งขันได้ขึ้นบัญชีไว้สามส่วนราชการสังกัดข้าราชการพลเรือนสามัญแต่ก็ได้สละสิทธิ์การเรียกบรรจุแต่งตั้งไปโดยเลือกปฏิบัติราชการให้กับกรุงเทพมหานคร จึงเรียนมาเพื่อโปรดพิจารณา